Carl Andersen (LA), 2025-05-13:
Mange tak, og jeg beklager forvirringen.
Jeg var lige fanget i et udvalgsmøde, men nu nåede jeg herind.
Tak for ordet.
Jeg må sige, at jeg sætter stor pris på forslag, der er konkrete, og det her beslutningsforslag fra SF og Enhedslisten kommer med fem klare tiltag for at stramme reglerne for korttidsudlejning via platforme som Airbnb, så tak for det.
Men lad mig også være ærlig: Liberal Alliance kan ikke støtte forslaget i sin nuværende form, og jeg vil forklare hvorfor.
Det tager vi selvfølgelig seriøst, men vi må også se på omfanget.
Siden 2019 har der ifølge ministeriet været 226 anmeldelser om korttidsudlejning i Danmark, og indtil videre har ingen af disse ført til sanktioner.
Det tyder på, at problemet måske ikke er så stort, som forslaget giver indtryk af, men også på, at håndhævelsen af eksisterende regler måske halter.
Det er her, vi bør sætte ind, i stedet for at indføre nye og vidtgående sanktioner.
Forslaget går nemlig meget langt ifølge Liberal Alliance.
For Liberal Alliance er ejendomsretten en hjørnesten, og når en borger køber en bolig, skal man også i videst muligt omfang have frihed til at bruge den, som man ønsker, selvfølgelig inden for nogle fornuftige rammer, som vi sætter her i Folketinget.
Dette forslag rammer ikke kun de få, som måtte misbruge reglerne om korttidsudlejning, men også helt almindelige danskere, der bruger det til at supplere økonomien.
Tænk på familien, der udlejer deres lejlighed i ferien, eller en borger, som har en pendlerlejlighed, der lejes ud, når personen ikke er der.
At kræve et helt nyt it-system til indberetning, som udlejer eller platformen skal finansiere, lyder som en dyr og tung løsning.
Hvis vi endelig skal den vej, hvorfor så ikke kigge på, hvad vores nabolande gør, og eventuelt genbruge nogle systemer, som allerede fungerer?
Det ville være mere effektivt og mindre belastende for både virksomheder og borgere.
Vi er ikke afvisende over for, at der kan være behov for justeringer, men vi mener, at tidspunktet er forkert.
Ministeren har nemlig allerede lovet en evaluering af reglerne om korttidsudlejning, og den skulle komme her i 2025, så den bør vi afvente, før vi justerer de eksisterende regler.
Evalueringen vil nemlig give os et klart billede af, hvor udfordringerne reelt ligger, og hvilke tiltag der kan tages i brug.
Forhastede ændringer risikerer at gøre mere skade end gavn både for borgere og virksomheder.
Når det kommer til boligmarkedet, hævder forslaget, at korttidsudlejningen driver priserne op ved at tage boliger ud af markedet.
Her tillader jeg mig at være en smule skeptisk.
Boligmanglen i vores storby handler først og fremmest om, at der bliver bygget for lidt, om høje omkostninger i byggeri og komplekse regler og ikke om, om nogle lejer deres lejlighed ud, når de ikke bruger den.
Jeg vil faktisk sige tværtimod, for korttidsudlejning optimerer jo egentlig brugen af de eksisterende boliger, så vi ikke har behov for at bygge flere hoteller med en relativt lav belægningsgrad.
Løsningen på udfordringerne på boligmarkedet er flere boliger og mere fleksibilitet, ikke strammere udlejningsregler for korttidsudlejning.
Som liberale er vi altid klar til at kæmpe for borgernes frihed til at bruge deres ejendom, som de vil, men vi erkender, at der skal være klare rammer.
Så hvis det generer naboerne eller skævvrider konkurrencen, skal vi selvfølgelig sætte ind.
Derfor glæder vi os til ministerens evaluering, og den vil vi bruge som grundlag for det fremtidige arbejde, så vi selvfølgelig kan tage fat i dem, der måtte misbruge det til reel hotelvirksomhed, men det er også vores opfattelse, at det i forvejen er ulovligt.
Tak for ordet.